सोलहवीं सदी में व्यापारियों की तरह भारत आए अँग्रेज़ों ने खड़ी बोली को अपनी सुविधा के लिए इसलिए चुना क्यों कि वह मुग़ल साम्राज्य की राजधानी के आस-पास की भाषा थी, साथ ही उसकी निकट पहुँच राज दरबार तक थी। दूसरे दक्षिण में भी दक्खिनी हिंदी प्रचलित थी जो इससे मेल खाती थी। तीसरे अँग्रेज़ इसे साहबी अंदाज़ में बोलने में शासकीय गर्व का अनुभव करते थे। चौथी बात यह कि यह उर्दू के नज़दीक भी पड़ती थी। जो उस समय मुग़लों के राज-काज सिपाहियों और सेना की भाषा थी।